CELEX: 32015R1494
Language: sl
Date: 2015-09-04 00:00:00
Title: Uredba Komisije (EU) 2015/1494 z dne 4. septembra 2015 o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) glede benzena (Besedilo velja za EGP)

5.9.2015   
            
            
               SL
            
            
               Uradni list Evropske unije
            
            
               L 233/2
            
         UREDBA KOMISIJE (EU) 2015/1494
   z dne 4. septembra 2015
   o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) glede benzena
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1), ter zlasti člena 131 Uredbe,
   ob upoštevanju naslednjega:
   
               (1)
            
            
               Odstavek 3 vnosa 5 Priloge XVII k Uredbi (ES) št. 1907/2006 prepoveduje dajanje v promet ali uporabo benzena kot snovi ali sestavine drugih snovi ali v zmesi v koncentracijah, ki so enake ali večje od 0,1 mas. %.
            
         
               (2)
            
            
               Zaradi geoloških posebnosti zemeljski plin iz nekaterih virov vsebuje več kot 0,1 mas. % benzena, vendar manj kot 0,1 vol. % benzena.
            
         
               (3)
            
            
               Metode, ki so na voljo za zmanjšanje koncentracije benzena v tem zemeljskem plinu na manj kot 0,1 mas. %, bi povzročile naložbe v osnovna sredstva v višini skoraj 1 milijarde EUR in odhodke iz poslovanja v višini približno 60 milijonov EUR na leto.
            
         
               (4)
            
            
               Ocena tveganja, ki jo je leta 2013 izvedel nizozemski Rijksinstituut voor Volksgezondheid en Milieu (nacionalni inštitut za javno zdravje in okolje), ugotavlja, da zemeljski plin, ki se daje v promet za uporabo s strani potrošnikov in katerega mejna vrednost za benzen je več kot 0,1 mas. %, vendar manj kot 0,1 vol. %, ne pomeni nesprejemljivega zdravstvenega tveganja.
            
         
               (5)
            
            
               Odbor za oceno tveganja Evropske agencije za kemikalije (ECHA) je v svojem mnenju (2) z dne 28. novembra 2014 potrdil, da izpostavljenost potrošnikov koncentracijam benzena v zemeljskem plinu nad 0,1 mas. %, vendar pod 0,1 vol. %, ne predstavlja tveganja za zdravje potrošnikov, ki ni ustrezno nadzorovano.
            
         
               (6)
            
            
               Visoki stroški zmanjševanja koncentracij benzena v zemeljskem plinu na manj kot 0,1 mas. % bi bili nesorazmerni in po mnenju odbora za oceno tveganja nepotrebni za obvladovanje tveganja. Uredbo (ES) št. 1907/2006 bi bilo zato treba spremeniti in omogočiti dajanje v promet in uporabo zemeljskega plina s koncentracijo benzena pod 0,1 vol. %.
            
         
               (7)
            
            
               Ukrepi iz te uredbe so v skladu z mnenjem odbora, ustanovljenega s členom 133 Uredbe (ES) št. 1907/2006 –
            
         SPREJELA NASLEDNJO UREDBO:
   Člen 1
   Priloga XVII k Uredbi (ES) št. 1907/2006 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 4. septembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 396, 30.12.2006, str. 1.
   
      (2)  http://echa.europa.eu/documents/10162/13641/rac_opinion_adopted_benzene_in_natural_gas_en.pdf.
   
      PRILOGA
      V Prilogi XVII k Uredbi (ES) št. 1907/2006 se v odstavek 4 stolpca 2 vnosa 5 doda naslednja točka (c):
      
         
                     „(c)
                  
                  
                     zemeljski plin, ki se daje v promet za uporabo s strani potrošnikov, pod pogojem, da koncentracija benzena ostane pod 0,1 vol. %“.